EUROPA-KOMMISSIONEN Bruxelles, den 9.11.2016 COM(2016) 720 final MEDDELELSE FRA KOMMISSIONEN TIL EUROPA-PARLAMENTET, DET EUROPÆISKE RÅD OG RÅDET

Syvende rapport om omfordeling og genbosætning

x0009





1Indledning Den syvende rapport om omfordeling og genbosætning indeholder en opdatering af situationen set i forhold til den sidste rapport fra den 28. september og vurderer de tiltag, der er iværksat fra den 27. september 2016 til den 8. november (rapporteringsperioden) af alle de relevante interessenter, for at efterleve forpligtelserne i omfordelings- og genbosætningsordningerne. I lyset af det vedvarende og presserende behov for at yde støtte til både Grækenland og Italien gentog Det Europæiske Råd på sit seneste møde den 20. og 21. oktober 2016 sin opfordring til at intensivere indsatsen yderligere for at fremskynde omfordelingen, navnlig af uledsagede mindreårige, og gennemføre de eksisterende genbosætningsordninger. Siden den 26. september 2016 er 4 561 personer ankommet til Grækenland. Det samlede antal migranter i Grækenland er øget sammenlignet med den forrige rapporteringsperiode og lå pr. 8. november på omkring 61 700 personer, ca. 16 250 på øerne og ca. 45 450 på det græske fastland. Der er ankommet 29 844 personer til Italien siden den 26. september, og tendensen er således højere end i samme periode i 2015 (en stigning på 13,5 % sammenlignet med samme periode i 2015). Der ankom også fortsat mange eritreere, som er en af de grupper, der kan komme i betragtning til omfordeling (der ankom i løbet af rapporteringsperioden 3 660 eritreere – svarende til 12 % af alle dem, der ankom – og de udgør den næststørste gruppe af migranter). Ifølge oplysninger fra det italienske indenrigsministerium befinder der sig i øjeblikket mere end 6 000 eritreere i Italien, som muligvis vil ansøge om omfordeling. I løbet af rapporteringsperioden er yderligere 1 212 personer blevet omfordelt, og det bringer det samlede antal af hidtil omfordelte personer op på 6 925 (5 376 fra Grækenland og 1 549 fra Italien). Trods den generelle positive tendens med hensyn til omfordeling var der i oktober et dyk i antallet af omfordelinger på grund af de særlige omstændigheder i løbet af rapporteringsperioden, som dog burde være midlertidige. Men hvis den positive tendens skal styrkes, skal der gøres yderligere bestræbelser på at fremskynde omfordelingen med henblik på at opfylde de forpligtelser, der er fastsat i de to rådsafgørelser. Migrationssituationen i Europa er stadig skrøbelig, og den kræver vedvarende foranstaltninger fra alle sider. Med den fortsatte strøm af migranter, der ankommer til Italien, og den stadigt vanskelige humanitære situationen i Grækenland har omfordelingen afgørende betydning, hvis det skal være muligt at lette presset i disse lande. For så vidt angår genbosætning holder gennemførelsen af konklusionerne fra juli 2015 om at genbosætte 22 504 personer fortsat tidsplanen, idet 11 852 personer indtil videre er genbosat, hvilket er mere end halvdelen af det aftalte antal. Siden den forrige rapport er 1 157 personer fra primært Tyrkiet, Jordan og Libanon blevet genbosat. En del af genbosætningerne under denne EU-ordning bidrager desuden til at gennemføre den 1:1-mekanisme, der er fastsat i EU's og Tyrkiets erklæring. Siden startdatoen den 4. april er 2 217 personer fra Tyrkiet, herunder 603 siden den forrige rapport, blevet genbosat i EU inden for rammerne af denne mekanisme. 2Omfordeling 2.1Vigtigste begivenheder i løbet af rapporteringsperioden Efter det rekordhøje antal overførsler i september har oktober været en overgangsmåned med et lavere omfordelingstempo end i foregående rapporteringsperioder. Dette dyk afspejler særlige omstændigheder og skyldes til dels det lave antal tilsagn i august. Da omfordelingsproceduren tager omkring to måneder, har det lave antal tilsagn i august afspejlet sig i et lavt overførselstempo i oktober. Således forventes det betydelig højere antal tilsagn i september også kun at blive omsat i faktiske overførsler i november. Andre landespecifikke faktorer kan også forklare det midlertidige fald i antallet af omfordelinger. For eksempel lader det til, at Frankrigs rydning af lejren i Calais i oktober har haft en indvirkning på det samlede antal omfordelinger i rapporteringsperioden, da Frankrig hidtil har omfordelt ca. 450 mennesker hver måned, mens omfordelingen faldt kraftigt i oktober. I november forventes der igen et øget antal omfordelinger, da der ventes omkring 1 800 overførsler. Den midlertidige nedgang i denne rapporteringsperiode, som ellers har udvist en stadig mere positiv tendens, bekræfter dog, at der er behov for en mere stabil indsats for at øge antallet af overførsler pr. måned og undgå den slags udsving i omfordelingen, som blev observeret i oktober. Efterhånden som de administrative og praktiske forhindringer, der hæmmer omfordeling, gradvist fjernes, vil de største udfordringer i de kommende måneder bestå i at opnå hyppigere omfordelingsoverførsler, der følger en konstant og hurtigt stigende kurve. I Grækenland har asyltjenesten øget sin registreringskapacitet yderligere for ansøgere af nationaliteter, der er berettiget til omfordeling, fra 110 til 175 pr. dag ved at ansætte mere personale. Ved udgangen af januar 2017 vil 87 % af de forregistrerede ansøgere af nationaliteter, der er berettiget til omfordeling, efter planen være registreret. Medlemsstaterne vil skulle gøre en yderligere indsats for at åbne og fylde omfordelingspladser, hvis de skal holde trit med den græske asyltjeneste med hensyn til behandling af omfordelingsanmodninger. Navnlig vil medlemsstaterne skulle forbedre deres planlægning, afgive flere tilsagn mere regelmæssigt og øge deres behandlings- og modtagelseskapacitet – både for at nedsætte svartiden og for at indlogere et øget antal ansøgere. Faktisk måtte Den Internationale Organisation for Migration (IOM) i oktober udskyde en række overførsler, da en række medlemsstater tilsyneladende ikke havde kapacitet til hurtigt at indlogere alle ansøgere om omfordeling.

I Italien afholdt de nationale kontaktpunkter som tidligere nævnt et møde om omfordeling i Rom den 15. september for at finde en løsning på flaskehalsproblemet vedrørende ekstra sikkerhedskontroller. Det italienske indenrigsministerium og Europol har nu med hjælp fra Kommissionen formaliseret aftalerne om Europols formidlende rolle i omfordelingsproceduren. Mere specifikt er der udviklet et workflow for yderligere, ekstraordinære sikkerhedskontroller, som medlemsstaterne kan anmode om i forbindelse med omfordeling, og dette vil blive indarbejdet i den omfordelingsprotokol, der udarbejdes for Italien. Denne positive udvikling har allerede banet vejen for nye og mere omfattende tilsagn fra medlemsstaterne. På denne baggrund forventes det nu, at Italien vil øge antallet af omfordelingsoverførsler væsentligt i de kommende uger. I løbet af rapporteringsperioden har Kommissionen desuden fokuseret sin indsats på uledsagede mindreårige for bedre at forstå, hvad der forhindrer omfordeling af dem, og finde løsninger. I den henseende dedikerede Kommissionen ved det syvende forum vedrørende genbosætning og omfordeling i oktober 2016 et møde til uledsagede mindreårige. Antallet af uledsagede mindreårige, der ankom til Italien, fortsatte med at stige (22 775 siden begyndelsen af januar og frem til den 4. november 2016, herunder 3 569 eritreere, 167 syrere, 187 irakere og 12 yemenitter). Det græske nationale center for social solidaritet (EKKA) beretter, at der pr. 2. november anslås at være 2 400 uledsagede mindreårige i Grækenland. Som allerede anført blev der ved den meget omfattende forregistrering i Grækenland identificeret 1 225 uledsagede mindreårige, hvoraf 48 % (omkring 588 personer) tilhører en af de nationaliteter, der kan komme i betragtning til omfordeling (36 % syrere og 12 % irakere). Størstedelen af de uledsagede mindreårige, der er berettiget til omfordeling i Italien, rejser på egen hånd (ingen slægtninge rejser sammen med dem), mens de fleste uledsagede mindreårige, som er berettiget til omfordeling i Grækenland, er "børn, der er blevet adskilt fra deres forældre" (mindreårige, som rejser sammen med slægtninge såsom bedsteforældre, søskende eller onkler/tanter, eller som er gift med voksne). 274 ud af de 480 uledsagede mindreårige, der er berettiget til omfordeling, og som er blevet fuldt registreret i Grækenland, er "børn, der er blevet adskilt fra deres forældre," og kun 122 er mindreårige, som befinder sig helt på egen hånd i Grækenland. Sidstnævnte kategori er den, der oplever flest problemer for omfordeling. Endvidere er 320 af de 480 uledsagede mindreårige 16 eller 17 år gamle. Da 43 mindreårige (22 uledsagede mindreårige, som rejser alene, og 21 "børn, der er blevet adskilt fra deres forældre") er blevet omfordelt i løbet af rapporteringsperioden, er det samlede antal uledsagede mindreårige, som er blevet omfordelt, i denne sammenhæng på 148, når alle kategorier af "børn, der er blevet adskilt fra deres forældre" medtages i statistikkerne. Det forventes, at omfordelingen af uledsagede mindreårige vil øges i nær fremtid, og dette gælder også alle uledsagede mindreårige, der er berettiget til omfordeling i de kommende måneder, i hvert fald fra Grækenland. Der ses positive tegn i denne henseende. I de seneste uger har der været en øget omfordeling af uledsagede mindreårige, og blandt andet har Finland omfordelt 31 uledsagede mindreårige (15 mindreårige, som rejser på egen hånd, og 16 "børn, der er blevet adskilt fra deres forældre") ved en enkelt overførsel. Medlemsstaterne oplever færre problemer med at omfordele "børn, der er blevet adskilt fra deres forældre", og de gør det allerede, selv om de ikke altid tæller som uledsagede mindreårige i de officielle statistikker. For så vidt angår uledsagede mindreårige, der rejser på egen hånd, har flere medlemsstater (Belgien, Tyskland, Estland, Finland, Nederlandene, Rumænien og Spanien) desuden fremsat tilbud om omfordeling af disse mindreårige, og antallet af pladser når i alt op på ca. 160 i de kommende måneder, hvilket er tilstrækkeligt til at dække Grækenlands behov. Der er dog behov for flere tilbud for at dække Italien. Derudover vil Italien stadig skulle udvikle en særlig procedure, der gør det muligt at omfordele uledsagede mindreårige, som rejser på egen hånd, og medlemsstaterne vil skulle give dem mere konkrete tilsagn. Kommissionen vil fortsat i tæt samarbejde med den græske asyltjeneste, de italienske myndigheder, medlemsstaternes forbindelsesofficerer, FN's Højkommissariat for Flygtninge (UNHCR), Det Europæiske Asylstøttekontor (EASO) og IOM udforme praktiske ordninger, som vil lette og fremskynde omfordelingen af uledsagede mindreårige. 2.2Tiltag i de medlemsstater, der deltager i omfordelingsordningen Fra den 28. september til den 8. november blev der omfordelt yderligere 1 212 personer, nemlig 921 fra Grækenland og 291 fra Italien. Finland, Nederlandene, Portugal og Rumænien fortsatte jævnlige ugentlige og månedlige overførsler, og Belgien, Estland, Letland, Litauen, Luxembourg og Malta har konsolideret tendensen med månedlige overførsler. Frankrig er det land, der har omfordelt flest ansøgere (2 155), efterfulgt af Nederlandene (915) og Finland (862). Det er bemærkelsesværdigt, at medlemsstater med forholdsvis lave tildelinger (såsom Finland, de baltiske stater, Malta og Portugal) sammen med Frankrig, Nederlandene og Rumænien relativt set har foretaget hyppigere overførsler, udvist mere fremdrift og været mere på forkant med hensyn til at opfylde deres forpligtelser. De første omfordelinger fra Grækenland til Schweiz og fra Italien til Norge fandt sted i rapporteringsperioden. Hertil kommer, at der er planlagt mindst 542 omfordelingsoverførsler indtil udgangen af november fra Grækenland og 397 fra Italien. De planlagte omfordelinger i november antyder, at nedgangen i oktober må have været ekstraordinær – et dyk snarere end et egentligt fald. Tiltag, der skal forøge det begrænsede antal tilsagn: I rapporteringsperioden fortsatte Tyskland med månedligt at oplyse, i hvilket omfang landet er parat til hurtigt at omfordele personer, der ansøger om international beskyttelse (de "formelle tilsagn"). Der var tale om 500 personer fra Italien og 500 personer fra Grækenland. Spanien har afgivet tilsagn om 400 personer fra Grækenland og 100 fra Italien. Tyskland, Estland, Letland, Finland, Frankrig, Nederlandene, Rumænien, Schweiz og Norge afgiver tilsagn på månedlig basis, mens Litauen, Luxembourg, Portugal, Slovenien gør det hver anden måned. Mens nogle medlemsstater fortsat kun afgiver deres tilsagn til Grækenland, forventes de ordninger, hvor Europol inddrages som formidler i Italien, at tilskynde flere medlemsstater til at deltage aktivt i omfordeling fra Italien. Imidlertid har kun i alt ni medlemsstater (Cypern, Estland, Finland, Tyskland, Irland, Letland, Malta, Nederlandene og Spanien) samt Schweiz og Norge afgivet 2 634 formelle tilsagn i løbet af rapporteringsperioden (1 105 til Italien og 1 529 til Grækenland), hvilket ikke er tilstrækkeligt til at opfylde det aktuelle behov (se afsnit 2.3 nedenfor). Det samlede antal formelle tilsagn fra de medlemsstater, der deltager i omfordelingen, ligger på 16 259 (4 954 til Italien og 11 305 til Grækenland). Der er behov for hurtigere fremskridt og mere stabilitet for at sikre, at alle medlemsstaterne afgiver tilsagn om et tilstrækkeligt antal pladser, og at de gør dette mere regelmæssigt. Halvvejs i gennemførelsesperioden havde Kommissionen forventet, at der var afgivet tilsagn om mindst halvdelen af medlemsstaternes tildelinger. Østrig og Ungarn er fortsat de eneste to lande, der slet ikke har afgivet noget tilsagn eller foretaget nogen omfordeling. Siden april har Polen ikke gjort fremskridt med gennemførelsen af sine tilsagn og heller ikke afgivet tilsagn eller omfordelt nogen ansøgere. I denne rapporteringsperiode har Tjekkiet og Slovakiet ikke afgivet noget tilsagn eller omfordelt nogen ansøgere.

Tiltag, der skal nedsætte svartiden i forbindelse med omfordelingsanmodninger: De fleste medlemsstater og associerede stater, som deltager i omfordelingsordningen, øger deres indsats for at svare hurtigere på omfordelingsanmodninger og nå det mål på 10 arbejdsdage, som er fastsat i omfordelingsprotokollerne. Der er dog behov for en større indsats for at øge den månedlige gennemstrømning og sikre, at den forbliver konstant. Generelt afgiver de fleste medlemsstater positive svar på omfordelingsanmodningerne. Der er imidlertid stadig tilfælde, hvor godkendelsesraten kunne øges betydeligt, og hvor begrundelserne for afvisningerne bør forbedres, hvis kravene i rådsafgørelserne skal opfyldes. Ved det syvende forum vedrørende genbosætning og omfordeling blev der udvekslet god praksis med hensyn til at afgive korrekte begrundelser for at give afslag på anmodninger om omfordeling, f.eks. Nederlandenes praksis. For at tage hånd om flere medlemsstaters bekymringer med hensyn til udveksling af sikkerhedsrelaterede oplysninger har Europol stillet en dedikeret og sikker kommunikationskanal til rådighed for medlemsstaterne, så de kan angive deres begrundelser for at afvise omfordelingsanmodninger uden at bekymre sig. Ved det syvende forum vedrørende genbosætning og omfordeling understregede Kommissionen endnu en gang muligheden for at udveksle fingeraftryk via politiets samarbejdskanaler til sikkerhedskontrol på nationalt plan, navnlig i tilfælde, hvor ansøgere mangler ID eller rejsedokumenter. Tiltag, der skal imødegå udfordringer vedrørende omfordeling af sårbare ansøgere, bl.a. uledsagede mindreårige: Tempoet i omfordelingen af uledsagede mindreårige er steget i rapporteringsperiodens sidste uge. Siden den 28. september er 43 uledsagede mindreårige (22 uledsagede mindreårige, der rejser alene, og 21 "børn, der er blevet adskilt fra deres forældre") blevet omfordelt fra Grækenland (til Belgien, Tyskland, Irland, Finland og Schweiz), hvilket bringer det samlede antal omfordelte uledsagede mindreårige op på 118. Hvis alle kategorier af børn, der er blevet adskilt fra deres forældre, medregnes, er det samlede antal dog 148. Efter det syvende forum vedrørende genbosætning og omfordeling blev det præciseret, at medlemsstaterne generelt ikke har problemer med at omfordele "børn, der er blevet adskilt fra deres forældre" (se ovenfor). For så vidt angår uledsagede mindreårige, som rejser på egen hånd, har medlemsstaterne på opfordring fra Kommissionen tilbudt i alt 160 pladser. Tiltag, der skal styrke EASO's kapacitet til at støtte Italien og Grækenland: Det Europæiske Råd understregede på sit møde i oktober endnu en gang det presserende behov for, at medlemsstaterne intensiverer deres støtte med hensyn til at stille eksperter til rådighed for EASO. Der har været en positiv udvikling med hensyn til langsigtet planlægning af udsendelsen af eksperter og erstatning af dem, der vender hjem, men der er et påtrængende behov for mere langvarige udnævnelser af eksperter med den rette profil for at sikre, at EASO er til stede lokalt i tilstrækkeligt omfang, og sikre den fornødne behandlingskapacitet hos enhederne i både Italien og Grækenland. Korte udsendelser er meget forstyrrende for den generelle omfordelingsproces – både i Italien og i Grækenland. Efterhånden som udsendelserne nærmer sig deres afslutning, falder registreringstempoet, indtil der kommer nye udsendte til erstatning. Korte udsendelser og utilstrækkelige profiler har også betydning for kvaliteten af behandlingen af omfordelingssagerne, eftersom eksperterne har brug for tid til at lære de gældende procedurer at kende. EASO's administrerende direktør har sendt påmindelser om indkaldelserne, og det samme har kommissær Avramopoulos gjort i en nylig skrivelse til medlemsstaterne, ligesom Kommissionen i forskellige fora jævnligt gentager det akutte behov for at udsende flere eksperter i en indsats, der koordineres med EASO og Rådets formandskab. I Grækenland har EASO behov for permanent udsendelse af 28 eksperter i overensstemmelse med kontorets femte indkaldelse af eksperter, der skal understøtte omfordelingsordningen. EASO holder konstant forbindelse med medlemsstaternes nationale kontaktpunkter for at finde nye eksperter, der kan erstatte andre, som vender hjem. Nogle medlemsstater har spontant påtaget sig en forpligtelse til at besætte en række poster på længere sigt og automatisk lede efter erstatninger, når en af deres eksperters udsendelse når sin afslutning, hvilket Kommissionen og EASO i høj grad påskønner. Nu, hvor den græske asyltjeneste er i færd med at ansætte nyt registreringspersonale, er der behov for ekstra støtte til tjenesten for at sikre kvalitet og effektivitet i processen. Derfor er EASO allerede i færd med at udsende flere eksperter med speciale i udelukkelse og Dublinsystemet og ledende medarbejdere på området for registrering, der skal sørge for aflastning i Athen, sammen med eksperter i afsløring af forfalskede dokumenter. De nye behov med hensyn til antallet af eksperter og disses profiler vil afspejles i en kommende indkaldelse. Pr. 7. november var der udsendt i alt 18 eksperter og 27 tolke til Grækenland, og det er fortsat ikke tilstrækkeligt til at tage sig af det stigende antal sager, der skal behandles, nu hvor den omfattende forregistrering er overstået. I Italien blev der med EASO's seneste indkaldelse af eksperter, som blev offentliggjort den 28. maj 2016, anmodet om yderligere 35 eksperter, således at det samlede antal nåede op på i alt 74 som fastsat i den beredskabsplan, der var aftalt med de italienske myndigheder. Den 7. november 2016 var der modtaget 100 tilbud. Ud af dette antal eksperter, som medlemsstater og associerede lande stillede til rådighed, og som var højere end i de foregående rapporteringsperioder, blev 47 asyleksperter og 36 kulturformidlere udvalgt og udsendt til Italien fra og med den 7. november 2016. Trods denne nylige positive stigning i antallet af udsendte eksperter er det utilstrækkeligt til at tage imod det stadigt høje antal personer, der ankommer, og som kan komme i betragtning til omfordeling, og det betragtelige antal personer, der afventer registrering i Italien, og det er også et tal, der ligger under det antal eksperter, der er behov for i henhold til beredskabsplanen. 2.3Grækenlands og Italiens tiltag, herunder væsentlige forhold fra køreplanerne Grækenland Tiltag, der skal fremskynde den græske asyltjenestes registrering og behandling af migranter og forbedre dens registreringskapacitet: Efter den meget omfattende forregistrering har den græske asyltjeneste planlagt fastlæggelse af aftaler med henblik på fuldstændig indgivelse af asylansøgninger. Ved udgangen af januar 2017 vil 87 % af de forregistrerede ansøgere være fuldt registreret, og alle vil være registreret i april 2017. Den 7. november var 16 642 personer fuldt registreret. Personer, som ikke nåede at blive forregistreret, kan stadig få adgang til asylproceduren ved at anmode om en aftale via Skype-systemet. Den græske asyltjeneste har øget sin registreringskapacitet yderligere for ansøgere af nationaliteter, der er berettiget til omfordeling, fra 110 til 175 pr. dag ved at ansætte mere personale. I alt beskæftiger omfordelingsenheden i Athen i øjeblikket 75 personer. De regionale kontorer i Thessaloniki og Alexandroupoli behandler også omfordelingssager. EASO's støttehold, der hjælper med registreringsprocessen, består pr. 7. november af fire eksperter i Athen, seks eksperter i Thessaloniki og tre eksperter i Alexandroupoli. Eftersom den græske asyltjeneste har behov for erfarent personale og særlige profiler (for at tilføre ekspertise til de nyansatte medarbejdere), vil EASO yde en mere diversificeret støtte. Forskellen mellem antallet af omfordelingsanmodninger, der er indgivet af Grækenland, og medlemsstaternes godkendelser er blevet større i løbet af rapporteringsperioden (Grækenland indgav ca. 1 570 anmodninger mellem den 28. oktober og den 4. november, men fik kun 940 svar). Endnu vigtigere er den øgede forskel på antallet af registreringer hos den græske asyltjeneste og det samlede antal tilsagn (i samme periode registrerede Grækenland 3 298 omfordelingsanmodninger, mens antallet af ekstra tilsagn i perioden var 1 499. I alt havde Grækenland den 7. november registreret 16 642 ansøgninger, mens det samlede antal tilsagn lå på 11 275). Disse forskelle er en del af årsagen til den langsommere omfordeling i oktober, og som anført af Kommissionen i tidligere rapporter er de ved at føre til alvorlige flaskehalse i kølvandet på den meget omfattende forregistrering. Derfor bliver det meget vigtigt at sikre flere og mere klippefaste tilsagn og fremskynde omfordelingen (navnlig afkorte svartiden) for at undgå en ikkebæredygtig akkumulering af sager.

Tiltag, der skal forbedre modtagelseskapaciteterne i Grækenland: Pr. 8. november var den samlede modtagelseskapacitet i Grækenland på mere end 68 863 pladser fordelt på midlertidige modtagelsesfaciliteter og permanente modtagelsesfaciliteter på fastlandet – både til irregulære migranter og personer med potentielt behov for international beskyttelse, som har givet udtryk for, at de vil indgive asylansøgninger eller allerede har gjort det. Ifølge oplysninger fra de græske myndigheder skønnes den planlagte samlede kapacitet for 40 permanente centre på fastlandet at være på omkring 33 186 pladser. Ud af de 20 000 pladser, der er tildelt personer, som kan komme i betragtning til omfordeling under UNHCR's udlejningsordning, var der pr. 7. november 17 664 ledige pladser, herunder 5 509 pladser i hoteller/hele bygninger, 10 076 pladser i lejligheder, 497 pladser hos værtsfamilier og 622 pladser i særlige centre for uledsagede mindreårige. UNHCR forventer at have alle 20 000 pladser klar ved årets udgang. Pr. 8. november var der desuden kun et af de tre omfordelingscentre, som de græske myndigheder havde forpligtet sig til at etablere, der var klart, nemlig Lagadikia med 960 pladser. Hvad angår de sidste to centre, har de græske myndigheder endnu ikke udpeget passende steder. UNHCR og de græske myndigheder drøfter i øjeblikket udpegning af flere steder, hvor der kan opføres særlige omfordelingscentre, navnlig i Attikaregionen. De tre omfordelingscentre forventes at nå op på en kapacitet på 6 000 personer. Som nævnt i foregående rapporter opfordrer Kommissionen indtrængende Grækenland til at udpege disse steder så hurtigt som muligt for at undgå flaskehalsproblemer under gennemførelsen af de sidste faser af omfordelingen efter den meget omfattende forregistrering. Italien Tiltag, der skal øge hotspotcentrenes antal og gøre dem 100 % operationelle: Gentagne markante stigninger i antallet af migranter, der er ankommet de seneste måneder, har vist, at den nuværende kapacitet på 1 600 pladser fordelt på de fire operationelle hotspotcentre (Pozzallo, Lampedusa, Trapani og Taranto) ikke er tilstrækkelig. Hertil kommer, at hovedparten af migranterne (omkring 70 %) fortsat ankommer til havne uden for disse centre. De første indledende skridt er allerede taget (i form af bl.a. forbedring af faciliteter og tilvejebringelse af udstyr), men Italien bør fremskynde åbningen af de allerede bekendtgjorte supplerende centre. På denne baggrund har de italienske myndigheder tilkendegivet, at yderligere seks ankomsthavne nu opgraderes til hotspotstandard. Efter Kommissionens mening kan disse havne blive til fuldt udstyrede hotspots, når der er foretaget en række arbejder, navnlig for at sikre hensigtsmæssige modtagelsesstrukturer. Takket være denne positive foranstaltning ilandsættes langt de fleste migranter, der ankommer til Italien, i overensstemmelse med standardprocedurerne for hotspotcentre. Desuden har de italienske myndigheder givet udtryk for, at de snart agter at anvende standardprocedurerne for hotspotcentre ved alle ankomster til italienske havne. I denne henseende er man i færd med at rundsende en skrivelse med instrukser herom til alle præfekturer og politimyndigheder. Som nævnt i den forrige rapport bør der på grund af det voksende antal uledsagede mindreårige, der ankommer til italienske havne, etableres særlige områder og ydes særlig bistand i alle hotspotcentre, og overførsel til faciliteter til indledende og efterfølgende modtagelse bør ske hurtigst muligt. Desuden bør migranters sager behandles så hurtigt som muligt og inden for højst 72 timer. Tiltag, der skal forbedre koordineringen: Det seneste møde i den gruppe, der fører tilsyn med gennemførelsen af standardprocedurerne for hotspotcentre, blev afholdt den 19. oktober 2016. Reviderede tekniske udbudsbetingelser og nye og fornyede kontakter, som er baseret på disse, mellem præfekturer og enheder, der forvalter hotspotcentre, vil skulle være i overensstemmelse med standardprocedurerne for hotspotcentre. Den fortsatte mangel på en italiensk koordinator for hvert enkelt hotspotcenter er fortsat en svaghed ved driften af disse centre. Hvad angår omfordeling, bliver udkastet til omfordelingsprotokol tilpasset på grundlag af konklusionerne fra ad hoc-mødet for de nationale kontaktpunkter for omfordeling den 15. september og de aftaler, der er indgået mellem de italienske myndigheder og Europol, og det vil blive drøftet på det næste planlagte møde for forbindelsesofficerer i november. Tiltag, der skal nedsætte svartiden i forbindelse med omfordelingsanmodninger: På baggrund af den aftale, der blev indgået på ad hoc-mødet for de nationale kontaktpunkter for omfordeling, har det italienske indenrigsministeriet og Europol med hjælp fra Kommissionen formaliseret den praktiske procedure, som skal følges, gennem en udveksling af skrivelser den 4. november 2016. Navnlig er der med støtte fra Kommissionen udviklet et workflow for yderligere, ekstraordinær sikkerhedskontroller, som medlemsstaterne kan anmode om i forbindelse med omfordeling, og dette vil blive indarbejdet i den omfordelingsprotokol, der er ved at blive udarbejdet i skrivende stund. Denne positive udvikling har allerede banet vejen for nye og mere omfattende tilsagn fra medlemsstaterne, som også snart bør føre til flere omfordelingsoverførsler fra Italien. Tiltag, der skal imødegå udfordringer vedrørende omfordeling af sårbare ansøgere og uledsagede mindreårige: Der er endnu ingen uledsagede mindreårige, som er blevet omfordelt fra Italien. Gennemførelse af proceduren har høj prioritet, eftersom omkring 4 000 uledsagede mindreårige (de fleste fra Eritrea), der har nået italienske havne siden starten af 2016, potentielt kan komme i betragtning til omfordeling. På baggrund af indkaldelser fra Kommissionen har flere medlemsstater (Belgien, Finland, Tyskland og Nederlandene) stillet pladser til rådighed for uledsagede mindreårige, herunder både mindreårige, som rejser på egen hånd, og børn, der er blevet adskilt fra deres forældre. Kommissionen opfordrer Italien til at træffe alle nødvendige foranstaltninger for at gøre det muligt at omfordele uledsagede mindreårige, hvis dette er i deres tarv, og til at overveje muligheden for hurtigst muligt at etablere et eller flere omfordelingscentre for uledsagede mindreårige. Gennemførelse af omfordelingsproceduren vil desuden bidrage til at afhjælpe det problem, at mange uledsagede mindreårige, der potentielt kan komme i betragtning til omfordeling, forsvinder. Data, som arbejdsministeriet har offentliggjort, viser, at eritreere er den næsthøjest rangerede nationalitet, hvad angår uledsagede mindreårige, der meldes forsvundet fra modtagefaciliteter. Foranstaltninger, der skal begrænse sekundære bevægelser: Som led i de foranstaltninger, der gennemføres af de italienske myndigheder for at begrænse sekundære bevægelser, overfører det italienske politi fortsat jævnligt migranter, som på irregulær vis er rejst fra landets sydlige til dets nordlige del og tilbage til modtagelsesfaciliteterne i den sydlige del af landet. EASO har intensiveret aktiviteterne hos den mobile enhed, der foretager registrering i forbindelse med omfordeling, i forskellige områder, hvor kandidater til omfordeling indlogeres (på basis af behov anført af de italienske myndigheder) uden for registreringscentre. De irregulære migranters tilstedeværelse og bevægelser på italiensk område bør overvåges nøje og irregulære sekundære bevægelser forebygges.

2.4Kommissionens og EU-agenturernes tiltag Europa-Kommissionen Kommissionen har løbende ydet støtte til Italien og Grækenland lokalt og fra dag til dag og har hjulpet med koordinering blandt forskellige berørte parter og bistået de græske og italienske myndigheder med at udpege flaskehalse, finde løsninger på udfordringer i tæt samarbejde med alle interessenter og udarbejde specifikke procedurer. Som led i denne støtte har Kommissionen fremmet indgåelsen af de aftaler om ekstra sikkerhedskontroller mellem Italien og Europol, der beskrives ovenfor – et område, hvor der har været særlig store flaskehalse, som har forsinket omfordelingerne fra Italien – og det forventes, at flere medlemsstater nu vil engagere sig aktivt med Italien. Det syvende forum vedrørende genbosætning og omfordeling samlede de nationale kontaktpunkter for omfordeling i alle medlemsstater og associerede lande og alle relevante interessenter (EASO, UNHCR, IOM og Europol) for at drøfte de fremskridt, der er gjort i gennemførelsen af omfordelingsordningen ét år efter, at rådsafgørelserne om omfordeling er trådt i kraft. Ved forummet blev der især rettet fokus mod uledsagede mindreårige og sikkerhedsspørgsmål. Målet var bl.a. at udpege de resterende hindringer i omfordelingsproceduren, finde fælles løsninger og udveksle eksempler på bedste praksis. Hovedkonklusionerne fra forummet er allerede blevet fremhævet i denne rapport. Der vil blive foretaget tæt opfølgning på disse konklusioner i Grækenland og Italien på de regelmæssige møder med forbindelsesofficererne, som Kommissionen tilrettelægger. Det næste af disse møder afholdes i anden halvdel af november. Som led i overvågningen af gennemførelsen af Rådets afgørelser om omfordeling har Kommissionen givet udtryk for bekymring over for de medlemsstater, der er kommet bagud med opfyldelsen af Rådets afgørelser, og det vil den også gøre fremover, hvis det er påkrævet. Kommissær Avramopoulos har for nylig sendt skrivelser til medlemsstaterne for at minde dem om deres forpligtelser i henhold til rådsafgørelserne om omfordeling. Det Europæiske Asylstøttekontor Tiltag til at sætte fart i omfordelingsprocessen og øge registreringskapaciteten i Grækenland og Italien: Der er udsendt eksperter for at varetage en række funktioner. I Grækenland er der i øjeblikket 9 eksperter, som støtter registreringsprocessen direkte gennem fælles sagsbehandling, mens 9 andre eksperter beskæftiger sig med information og rådgivning.Ud fra anbefalingerne til forbedring af matchningsprocessen, som tager sigte på at matche ansøgerne med specifikke medlemsstater, vil EASO afprøve matchningsværktøjet i december 2016 og januar 2017. Efter forregistreringen er den græske asyltjeneste i færd med at styrke sin registreringskapacitet. EASO har diversificeret sin støtte til omfordelingsproceduren og inddraget flere eksperter på områderne for eksklusionsindikatorer, Dublinforordningen, familieenhed og dokumentfalsk samt erfarne registreringseksperter. Disse eksperter skal træde til i vanskelige tilfælde og sørge for aflastning i den almindelige registreringsproces og sikre sagsbehandlingskvaliteten i forbindelse med omfordelingen. Der er behov for øget støtte i omfordelingsprocedurens forskellige faser: fra informering til registrering og matchningsprocessen. EASO vil øge antallet af registreringseksperter i Thessaloniki yderligere og er i øjeblikket i færd med at fremskaffe mobile enheder, der skal danne base for disse eksperters arbejde. EASO forventer desuden et behov for yderligere eksperter, som skal arbejde med informationsformidling i lejrene. I Italien har EASO i øjeblikket udsendt 47 ud af de 74 eksperter, der er anmodet om fra medlemsstaterne og associerede lande: 10 eksperter i hotspotcentrene, 7 eksperter i to mobile team (baseret i Rom og Catania), 10 eksperter i registreringscentre og 5 eksperter i den mobile enhed, der foretager registrering, 1 ekspert, som yder støtte i forbindelse med presse- og kommunikationsaktiviteter samt 14 eksperter i Dublinenheden i Rom. EASO har også udsendt 48 kulturformidlere (for arabisk, tigrinsk og kurdisk) til støtte for omfordelingsprocessen (pr. 7. november var der udsendt 36 kulturformidlere lokalt). I rapporteringsperioden har EASO intensiveret aktiviteterne hos den mobile enhed, der foretager registrering i forbindelse med omfordeling, på forskellige steder, hvor kandidater til omfordeling indlogeres (på basis af behov anført af de italienske myndigheder) uden for registreringscentre. Den mobile enhed understøtter desuden de lokale politimyndigheder ved at styrke politifolkenes kapacitet med hensyn til selv at foretage registreringer.

EASO arbejder desuden på at sikre hensigtsmæssige og effektive arbejdsforhold i de brændpunkter, hvor EASO's enheder opererer. Der er installeret fem mobile kontorer (containere) ved en række af brændpunkterne og centrene (et i brændpunktet Trapani og to ved begge centrene Villa Sikania og Bari) og endnu et kontor vil blive etableret i havnen i Augusta, hvor der forekommer mange ankomster. Desuden er der stillet teknisk udstyr (computere) til rådighed for de italienske myndigheder for at understøtte arbejdet med omfordeling (fem arbejdsstationer er etableret ved hvert registreringscenter og hos politimyndigheden i Rom, og yderligere 20 vil blive etableret hos Dublinenheden, når der er indhentet en intern sikkerhedstilladelse til at forbinde dem til det nuværende system). Det Europæiske Råd opfordrede i sine konklusioner fra mødet den 20. oktober 2016 EASO til at sikre, at asylindsatspuljen gøres operationel hurtigst muligt. EASO har derfor bedt om opbakning fra sin bestyrelse til hurtigt at opdatere asylindsatspuljen ved senest den 27. oktober 2016 at udnævne nationale eksperter med bestemte profiler. Blandt andet for at sikre øget imødekommenhed over for anmodninger om eksperter er EASO endvidere i færd med at udvikle et introduktionsuddannelsesprogram for sagsbehandlere med begrænset erfaring. Desuden har kontoret foreslået ændringer af de relevante bestemmelser om eksperthonorarer for at gøre det muligt for kontoret at betale et honorar til eksperter, der udsendes gennem nationale tjenester, og som ikke er fastansat hos disse tjenester. 3Genbosætning På grundlag af oplysninger fra de deltagende stater var 11 852 migranter pr. 7. november 2016 som led i genbosætningsordningen af 20. juli 2015 blevet genbosat i 21 stater, der deltager i denne ordning (Østrig, Belgien, Tjekkiet, Danmark, Estland, Finland, Frankrig, Tyskland, Island, Irland, Italien, Liechtenstein, Letland, Litauen, Nederlandene, Norge, Portugal, Spanien, Sverige, Schweiz og Det Forenede Kongerige). Sverige, Det Forenede Kongerige og Finland samt de associerede stater Schweiz, Liechtenstein og Island har allerede opfyldt deres tilsagn. Et flertal af de stater, der deltager i ordningen, meddelte, at deres genbosætningsindsats primært, men ikke udelukkende var rettet mod syrere, der opholdt sig i Jordan, Libanon og Tyrkiet. Dette omfatter medlemsstaternes indsats med at genbosætte syrere fra Tyrkiet i henhold til EU's og Tyrkiets erklæring af 18. marts. Antallet af genbosætninger fra Tyrkiet stiger fortsat i takt med, at medlemsstaterne arbejder videre med deres vurderinger af sager, der henvises til dem fra Tyrkiet via UNHCR. Desuden forbereder en række medlemsstater tjenesterejser til Tyrkiet for at interviewe kandidater, der ønsker genbosætning. Frafaldet blandt de kandidater, der stod på den liste, som det tyrkiske generaldirektorat for migrationsforvaltning forelagde UNHCR i starten af september, har været lavt sammenlignet med tidligere lister, hvilket antyder en generel forbedring af udvælgelsesprocesserne. De tyrkiske myndigheder er i færd med at udarbejde de næste kandidatlister, som sandsynligvis vil være kortere og blive forelagt mere regelmæssigt for at sikre gnidningsløs planlægning af operationer. Siden den 4. april 2016 er 2 217 syrere blevet genbosat fra Tyrkiet under genbosætningsdelen af 1:1-ordningen. Derudover er 346 personer blevet godkendt, og de venter nu på at blive genbosat. Alt i alt forventes 472 genbosætninger at blive gennemført i november, og det samlede antal resterende tilsagn er 11 228. Tempoet i genbosætningerne er blevet fastholdt, idet 603 syrere er blevet genbosat mellem den 26. september og den 7. november. Ud over Belgien, Estland, Finland, Frankrig, Tyskland, Italien, Letland, Litauen, Luxembourg, Nederlandene, Portugal, Spanien og Sverige er der også gennemført bosætninger i Norge. Rådets afgørelse (EU) 2016/1754 blev vedtaget den 28. september for at gøre det muligt for medlemsstaterne at opfylde deres forpligtelser i henhold til afgørelse (EU) 2015/1601 ved at bruge de ikketildelte 54 000 pladser til enten at omfordele ansøgere om international beskyttelse fra Italien og Grækenland eller give syriske statsborgere, der befinder sig i Tyrkiet, og som har et klart behov for international beskyttelse, tilladelse til at rejse ind på deres område via genbosætning eller andre former for lovlig indrejse. Som en umiddelbar opfølgende foranstaltning har Kommissionen allerede anmodet medlemsstaterne om senest den 7. november at oplyse om, hvor mange syrere, der befinder sig i Tyrkiet, som medlemsstaterne agter at give lovlig indrejse i henhold til denne afgørelse. Medlovgiverne er i øjeblikket i færd med at gennemgå Kommissionens forslag til en forordning om indførelse af en EU-genbosætningsramme, som blev vedtaget den 13. juli 2016. 4Vejen frem Stats- og regeringscheferne har gentagne gange erkendt det presserende behov for at rette op på migrationssituationen i Europa og opfordret til yderligere indsats for at fremskynde gennemførelsen af omfordelingsordningen som et afgørende udtryk for solidaritet med medlemsstaterne i frontlinjen. I oktober fremhævede Det Europæiske Råd endnu en gang behovet for, at medlemsstaterne intensiverer deres indsats yderligere for at sætte skub i omfordelingen.